# Årsmelding 2024 – Hovedstyret Norkirken Mandal

1. **Navn på gruppe eller arbeidslag:**

Norkirken Mandal - hovedstyret

1. **Målsetting for arbeidet:**

Lede menigheten sammen med våre ansatte slik at vi realiserer vår visjon og våre mål.

1. **Navn på medlemmer i styret/ledelsen eller navn på medlemmer i gruppen:**

Torfinn Haaland, lederteam/AU

Tore Ruud, lederteam/AU

Agnar Aasland, lederteam/AU/sekretær

Helene Ro Nilsen, styremedlem

Sissel Beate Frigstad, styremedlem

Benjamin Lundeby, styremedlem

Øyvind Seland, styremedlem

1. **Antall styremøter/ møter:**

12 styremøter inkludert styrehelg i juni.

I tillegg møtes arbeidsutvalg (AU) i forkant av styremøtene for å planlegge saker til styremøte, samt ta løpende saker som ikke er nødvendig å ta i styret.

1. **Antall saker behandlet:**

Saker 54

1. **Antall fremmøtte gjennomsnittlig:**

Det er jevnt og godt fremmøte på Gudstjenestene. Det har også i 2024 vært flere deltakere på kl 11 gudstjenester enn kveldsgudstjenestene kl 19.30.

På gudstjenestene inviterer vi ulike talere, men vi er veldig takknemlige for at vi også har flere talere fra egne rekker som formidlere av Guds ord.

Det er bønnemøte 45 minutter før hver gudstjeneste og dette er en viktig del av arbeidet i menigheten. Det holdes søndagsskole for barn og dette er også en viktig del av gudstjenesten.

1. **Kort rapport fra arbeidet/høydepunkter:**

Styret legger bak seg et normalt år hvor vi har hatt mye aktivitet og opplever en svak økning i antall barn og unge familier som deltaker på gudstjenestene.

Åge Nygård (80%), sammen med Marianne Frivold (30%), utgjør pastorteamet i Norkirken Mandal.

Pastorteamet deltar i hovedsak på alle styremøtene og tar del i planarbeidet for menigheten. Pastorteamet har også deltatt på ansatt-arrangementer i regi av regionen, samt at de deltar jevnlig på møtepunkter i det økumeniske fellesskap i byen som er viktig og gjør det lettere å samarbeide også om andre ting.

Høsten 2024 har Åge vært 100% sykemeldt, og frivillige, vikar og Marianne har tatt over hans oppgaver.

Menigheten deltar sammen med «fri-menighetene» i byen om konfirmantopplegget Tentro. Vi er glade over å kunne være sammen om konfirmantarbeidet. Skoleåret 2023-2024 var det 7 tentrokonfirmanter hos oss. Som i fjor gikk den årlige turen til Romania. Ca 45 personer reiste til Romania i februar. 6 av våre konfirmanter deltok sammen med en voksenleder og en ungdomsleder. Året ble avsluttet med en flott konfirmantgudstjeneste 27. april.

Bedehusbasaren ble igjen avholdt som tidligere år etter den årlige dugnaden med nedvask av bedehuset. Basaren ble en fin samling med sang av Mandal soul kids og stort oppmøte.

Menighetsweekend er alltid noe vi ser frem til med glede. Det ble en uforglemmelig høsthelg på Skogtun for store og små med rundt 75 deltakere som deltok på hele leiren, og 33 som hadde dagspass for hele lørdagen. Til sammen var 114 personer innom i løpet av helga. Å dra på leir sammen er viktig og vi blir bedre kjent gjennom samvær og aktiviteter. Fokuset på bønn i menigheten hadde spesielt stor plass denne gangen.

Vi har i 2024 hatt 9 smågrupper i funksjon. Vårt ønske er at disse gruppene kan være med å bidra til den enkelte blir «sett», gi mulighet for både sosiale treffpunkt og påfyll til troen.

Normisjon region Agder arrangerte i år igjen julemesse over to dager på bedehuset. Med mange lokale medlemmer i komiteen og med praktisk arbeid, er dette en stor dugnadsinnsats og en viktig inntektskilde for arbeidet i hele regionen. Styret har hatt samtaler med julemessekomiteen om hvordan en kan koble julemessa nærmere på menighetens arbeid. Dette arbeidet vil fortsette i 2025.

Julekonserten var en verdig og flott avslutning på 2024 med stappfull sal, alle husets kor på scenen, solister, musikere, dans og drama fra egne rekker og flott ledet av Rebekka Aasland og Hanna Sandvik. Det var med stor grad av stolthet det ble takket for en flott konsert og ønsket hverandre God jul! Det ble gitt en øremerket gave til Blå Kors avdeling Barnas Stasjon i Mandal med kr 25.000

Soul Church ble arrangert for første gang hos oss i april 2023, og dette har vi videreført med 1 Soul Church pr semester i 2024 Dette er en ungdomsvennlig gudstjeneste som blir planlagt og gjennomført av ungdommer i Soul Children og Soul Teens. Det er mye sang og musikk og ungdommelig preg. Disse gudstjenestene har vært svært godt besøkt og det er tydelig at alle menighetens generasjoner setter pris på denne variasjonen.

Onsdagsgjengen har hatt et jevnt oppmøte på 15-20 personer siden oppstart. I høst har det blitt en økning, og vi har vært fra 20 og helt opp i 37 på det meste. Annenhver uke lager deltakerne middag og spiser sammen, leker og har ei lita samling. Dette er i hovedsak beregnet for barn fra 10 år og nedover sammen med en eller flere voksne (bestemor, tante, nabo, far, mor …..). Hovedformålet med onsdagsgjengen er å skape relasjoner mellom barna i menigheten.

1. **Økonomi og medlemstall**

Ved utgangen av 2024 er vi 125 voksne medlemmer i Norkirken Mandal og vi mottar offentlig støtte gjennom Normisjon Agder Trossamfunn for 22 registrerte medlemmer. Dette trossamfunnet ble på generalforsamling for Normisjon i januar 24 vedtatt flyttet til et sentralt register under Landsstyret.

Regnskapet for 2024 viser et underskudd på kr 51.252,- Med en stabil fast givertjeneste og kollekter har vi kunnet drive menigheten med økonomisk forutsigbarhet også i 2024. Takk til hver enkelt faste giver og for de midlene som også er gitt som enkeltgaver.

Menigheten har også gjennom kollekter på gudstjenestene vært med å bidra økonomisk med øremerkede gaver til f.eks Barnas hus, Frelsesarmeen, hjelp til Ukraina, Bibelskolen i Grimstad, Acta barn og unge i Normisjon, Mor-far-barn, Gå ut senteret, Israelsmisjonen m.m. Øremerkede gaver beløper seg til kr 241.630 i 2024.

Av den faste givertjenesten til menigheten så gis 10’ende av denne til Tsjekkia via Normisjons prosjekt Europamisjon. Arbeidet i Tsjekkia har vært drevet av Katerina og Daniel Kocyan og er rettet mot å spre kunnskap om bibelen til unge mennesker og ledertrening av lokale ungdomsledere. Et arbeid ikke ulikt det vi gjør gjennom 13-19. Familien Kocyan har avsluttet sitt engasjement i Tsjekkia høsten 2024. Styret har vedtatt å avslutte støtten til prosjektet, og isteden støtte et Normisjonsprosjekt i Thailand fra 01.01.2025. For 2024 så beløper gaven til Tsjekkia seg til kr 80.422,-

1. **Avslutning**

Som vist i den enkelte av undergruppene sine årsmeldinger, så er det mange aktiviteter som drives i og ut fra Norkirken Mandal og vi er veldig takknemlige for alt arbeidet som foregår og den fantastiske innsatsen alle våre frivillige legger ned slik at vi sammen kan formidle evangeliet om Jesus til liten og stor.

Vi gleder oss over å være en del av Normisjons arbeid både hjemme og ute, og at vi har FRIHET til å arbeide for å «Kjenne Jesus og gjøre Ham kjent».

**Mandal, 12.02.2025**

**Styret**